Пърси Биш Шели
Вечер
Понте ал Маре, Пиза

Превод от английски: Илия Люцканов, 1959

chitanka.info

Смрачи се: ластовиците се спотаяват,

прехвръкват бързо прилепи във мрачината,

из влажните си дупки жаби се подават,

дъхът на вечерта блуждае над реката;

не смее да разбуди той ни една вълна,

че те почиват в лятна тишина.

По сухата трева роса не се намира,

нито пък влага по надвесените клони.

Немощен, изсушен, ветрецът често спира,

но всеки негов полъх неизменно гони

праха и сламата напред-назад,

Из улиците на утихналия град.

Върху водите на реката бързотечна,

разкривен образ на града се отразява,

дълбоко неспокоен, във тръпката си вечна

се гърчи той — и все пак вечно тук остава.

Завърнеш ли се …

ти променен ще си, но не и той.

Във бездна скри си слънцето ликът

и зад прегради облаци остана.

Те — планини връз планини — растат,

огромни, тъмни, на тълпи събрани.

Но още късче от небето се синей:

и там Вечерницата ярко грей …

1821

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.